Margret Hölle

D **Margret Hölle** (* 2. April 1927 z Nöimärt i der Oberpfalz; † 16. Oktober 2023 z Münche) isch e bairischi Mundartdichterin gsi.

## Ihres Läbe
Si isch mit em Name *Margarete Sträußl* z Nöimärt i der Oberpfalz uf d Wält cho; das isch e Groossi Chreisstadt und s Zäntrum vom bairische Regierigsbezirk Nöimärt zwüsche Rägeschburg und Nürnbärg. D Sträußl het e chaufmännischi Lehr gmacht und derno vo 1946 aa z Nürnbärg und z Münche der Pruef vo der Schauspiilerin gleert. Und denn het si als Radiosprächerin für e Bairisch Rundfunk gschaffet. Z Münche het si der Mooler Erich Hölle ghürootet.

1956 het d Margret Hölle agfange Gedicht schrybe, wo me in Zytschrifte und Büecher cha läse und im Radio und im Färnsee het chönne ghööre. S erschte Buech vonere isch ane 1976 usechoo, wo d Hölle füfzg Johr alt gsi isch. Teil Gedicht sind vo Komponischte verdoont und als Lieder useggää worde, middlerwyle sind es bar dervo scho fasch so en Aart Volchslieder. D Hölle het ihri Sache i der alte Mundart vom Fränkische Jura gschribe, em Oberpfälzische, wo si zeigt, ass die Sprooch vil rycher und aktueller isch as es d Lüüt i de grössere Stedt mängmol dänke; und s eint und s andere het d Hölle au uf Hochdüütsch gschribe, öpe der *Oberpfälzer Psalm,* wo si drin s Land wo si häär chunt tuet zeige. D Dichterin isch bi der Süddüütsche Autorevereinigung *Münchner Turmschreiber* derby.

Ane 1990 het d Margret Hölle der *Kulturprys vo der Stadt Nöimärt i der Oberpfalz* übercho, 1996 der *Friedrich-Baur-Prys für Literatur* vo der Bairische Akademie vo de schöne Künschte, 1998 der  *Nordgauprys,* 2003 der *Bairisch Poetetaler* vo de Münchner Turmschryber, 2004 der *Kulturprys vom Bezirk Oberpfalz* und 2009 der *Literaturprys vom Oberpfälzer Jura.*

D Gedicht vo der Margret Hölle wärde für ihri chreftigi und farbigi Sprooch und für die schöne poetische Bilder grüempt; me het d Oberpfälzerin au scho *Grande Dame der Dialektliteratur* gseit; und im Bairische Färnsee isch si mol mit em Pionier vo der alemannische Dichtig vergliche worde: «...wer sich der gMühe des möglichst lauten Lesens unterzieht, wird mit Sprach- und Lautfügungen überrascht, die an die berühmten Mundartverse Peter Hebels erinnern.»

Am 16. Oktober 2023 isch si im Alter vo 96 Joor z Münche gstorbe.

## Wärch
* *A weng wos is aa vüi,* 1976
* *Iwa Jauha und Dooch,* 1981
* *Unterwegs,* 1988
* *Wurzelherz. Gedichte in Oberpfälzer Mundart,* 1991, 1996
* *Blöiht a Dornbusch,* 1997; do druus sind es bar Gedicht als Lieder usecho: *Kitzgrau,* 2002
* *Distelsamen,* 1999; hochdüütschi Gedicht; do druus sind es bar Nummere als Lieder usecho: *Singende Landschaften,* 2000
* *Zeit aaffanga,* 2005
* *Oberpfälzer Psalm. Gedichte,* es Hörbuech, 2002; lueg: ''Oberpfälzer Psalm''

## Literatur
* Erich Jooß: *Margret Hölle (*2.4.1927). Man kann nicht alles haben.* In: Alfons Schweiggert, Hannes Macher (Hg.): Autoren und Autorinnen in Bayern. 20. Jahrhundert. Dachau 2004, S. 272-274.
* Joseph Berlinger: *Ein Waldspaziergang mit Margret Hölle.* In: Reinhard Jakob (Hg.): Frauen schreiben: G'schichten vom Land. Schriftstellerinnen und das ländliche Milieu [Ausstellung im Bauernhofmuseum Jexhof, 12. Juni bis 31. Oktober 2008] (Jexhof-Heft, 24). Fürstenfeldbruck 2008, S. 100-111.
* Walter Flemmer: *Dialog oder Kampf der Kulturen und Religionen. Überlegungen, Hinweise, Schlussfolgerungen.* Berlin 2014, S. 217.
* ''Lyrik Kabinett goes Dialekt'' In: Signaturen. Forum für autonome Poesie; uf signaturen-magazin.de

## Weblink

* 
* 

## Fuessnoote